ToekomsVenster: Ons is oorwinnaars | Maroela Media
Die soldate as verteenwoordigers van die Romeinse mag was behoorlik toegerus vir hul taak om oor die graf te waak. Daar was gerugte dat mense die liggaam van Jesus wou kom wegneem en dit mag nie gebeur nie. Op aanstigting van die geestelike leiers word die graf bewaak. Wanneer die engel van die Here egter verskyn, word die eksponente van mag en beheer soos klei. Hul bene gee mee en dit waarvoor hulle aangestel is, kan nie gebeur nie.
Teengoddelike magte is werksaam in die lewe en wil ons op die trajek van die lewe laat ontspoor. As ons egter leef vanuit die perspektief van die oop graf en die oorwinning wat daarin opgesluit is, hoef ons geen destruktiewe mag te vrees nie. Ons is meer as oorwinnaars deur Hom wat ons die krag gee.
Gedagte vir die dag: Wees gereed! Die belangrikste woorde
“Wees waaksaam, staan vas in die geloof, wees manmoedig, wees sterk! Laat alles by julle in liefde geskied.” - 1 Korintiërs 16:13-14.
Van alle woorde wat gesê word, is die belangrikste gewoonlik dié wanneer daar afskeid geneem word. Dít is dié dinge wat die swaarste op jou hart lê en wat jy baie graag wil onderstreep. Dit is woorde wat deur die ontvanger onthou en saamgedra moet word. Dit is ook hoe ons hierdie woorde aan die einde van Paulus se brief aan die Christene in Korinthe moet verstaan.
In sy lang brief het hy op 'n besondere manier die gemeente (en die kerk deur alle eeue) onderrig oor wat God deur Jesus Christus aan ons gegee het: genade en vergifnis, vrede en hoop. Dit is dié belangrike dinge wat deel van ons daaglikse lewe moet vorm. En verder dat daar niks groter is as die liefde, en spesifiek die liefde van God wat alles omvat nie. Paulus skryf oor ons hoop op die opstanding en die nuwe lewe by God.
Aan die einde van sy brief maak hy sy hart weer wyd oop. Dit is die belangrikste vir hom: dat ons vas sal bly staan in die geloof en om in alles die liefde voorop te stel. Dit is die ware bewys dat ons navolgers van Jesus Christus is. Alles wat ons doen, moet deur hierdie liefde gelei word.
Dr Roland Werner in Neukirchener Kalender 2020.